b'\n_START_ARTICLE_\nCan Garriga (Tor\xc3\xa0)\n_START_SECTION_\nDescripci\xc3\xb3\n_START_PARAGRAPH_\nAquest gran casalot consta de dos pisos d\'al\xc3\xa7ada i una golfa._NEWLINE_A la planta baixa tenim tres obertures rectangulars: la central \xc3\xa9s lleugerament m\xc3\xa9s gran i funciona com a porta de garatge, una de les laterals es troba cegada i l\'altra d\xc3\xb3na acc\xc3\xa9s a la zona habitada. Damunt de la porta central apareix una inscripci\xc3\xb3 amb les inicials "JP" i la data 1934. En aquesta planta baixa es juga amb un s\xc3\xb2col i unes franges horitzontals de pedra que donen dinamisme a la fa\xc3\xa7ana. Al primer pis s\'observen tres portes balconeres amb els balcons i les baranes de forja respectives. La motllura que emmarca les portes est\xc3\xa0 ricament decorada amb relleus de fantasia. La segona planta repeteix l\'esquema de la primera._NEWLINE_La fa\xc3\xa7ana lateral presenta: dues finestres amb arc rebaixat a la planta baixa, tres balcons amb baranes de forja i la motllura decorada a la primera planta, dos balcons i una finestra senzilla a la segona planta i dues finestretes quadrangulars que il\xc2\xb7luminen la golfa._NEWLINE_Les dues fa\xc3\xa7anes estan arrebossades i pintades amb color ocre i color rosat al s\xc3\xb2col i a les motllures .'